OPDATERET: Nyt forslag vil koste elbilejere over 11.000 kroner om året

Opdateret 10.02.2025: I modsætning til, hvad der stod i den originale artikel fra Jyllands-Posten, er det ikke Ingeniørforeningen, der har fremlagt forslaget om en grøn kørselsafgift på elbiler. Udtalelserne i artiklen stammer fra Svend Tøfting, der er tilknyttet IDAs ekspertkorps. Ekspertkorpset er et netværk af faglige eksperter fra IDAs medlemskreds, som frivilligt stiller deres viden til rådighed for offentligheden. Svend Tøfting har således udtalt sig på egne vegne i sin rolle som faglig ekspert. Det er derfor forkert når Jyllands-Posten skriver, at forslaget om en årlig elbilsafgift på 11.250 kroner er et udspil fra IDA.

Den originale artikel kan læses herunder:

Elbiler har i årevis været forkælet i det danske afgiftslandskab. Men nu blæser der nye vinde. Et frisk forslag fra branche- og interesseorganisationer kan betyde, at det bliver markant dyrere at være elbilejer – også for helt almindelige familier.

Ifølge et oplæg, som Ingeniørforeningen har fremlagt over for Jyllands-Posten, bør elbilejere fremover betale en årlig, grøn kørselsafgift på 11.250 kroner. Beløbet tager udgangspunkt i et kørselsbehov på 15.000 kilometer om året og er tænkt som et opgør med det, organisationen kalder en skæv og uholdbar afgiftsmodel.

Kritikken går på, at elbiler i dag bidrager væsentligt mindre til statskassen end benzin- og dieselbiler – primært fordi de er fritaget eller kraftigt lempet for registreringsafgift. Ifølge Ingeniørforeningen har det kostet samfundet langt mere end forventet.

Organisationens trafikekspert peger på, at de oprindelige beregninger undervurderede konsekvenserne markant. I stedet for et begrænset provenutab er regningen ifølge ham løbet op i tocifrede milliardbeløb årligt. I et interview kalder han situationen “helt uholdbar” og advarer om, at elbiler i praksis “kører gratis” sammenlignet med fossilbiler.

En beregning fra Skatteministeriet viser ifølge Jyllands-Posten, at elbilejere kun betaler omkring 24 øre per kørt kilometer. Til sammenligning ligger benzinbiler på cirka 130 øre og dieselbiler endnu højere.

Om forslaget ender med at blive til virkelighed, er dog stadig langt fra uvist. Skatteminister Ane Halsboe-Jørgensen har indtil videre afvist at kommentere sagen.

OPDATERET: Nyt forslag vil koste elbilejere over 11.000 kroner om året